九侯山神詩
作者：蔡如松
朝代：宋

paragraphs: 誰言少康真禹子，子孫九人流到此。
誰言鬼侯遭紂虐，冤魄至今靈故壘。
誕哉二說太荒唐，未識根原有初始。
我曾南自五羊回，杖屨空山問遺址。
數間古屋傍林巒，一簇偶人皆劍履。
斷碑仆地蒼蘚沒，滿庭落葉秋風起。
歲時伏臘走村翁，醵錢買酒烹羊豕。
粵巫擊鼓細吹角，整日歌呼乞新祉。
饑烏攫肉舞盤間，野蝶尋馨投盞裏。
愚民驚怪相駭誕，巧囀笙簧縈俗耳。
那知三代去已遠，鬼神豈肯歆非祀。
漳川遐僻在窮閩，北去中州幾萬里。
從來不及風馬牛，廟食胡爲而至是。
濫觴曲士妄穿鑿，湍激妖狐因倚恃。
噓烟吹霧作精變，歷古冥冥無辨理。
何當濟會狄梁公，爲我乘時皆斥毀。